钦定古今图书集成/理学汇编/学行典/第082卷 > 易经 > 《否卦》
## 钦定古今图书集成/理学汇编/学行典/第082卷 > 易经 > 《否卦》

六三，包羞。

〈程传〉三以阴柔不中不正而居《否》，又切近于上。非能守道安命，穷斯滥矣。极小人之情状者也。其所包蓄谋虑邪滥无所不至，可羞耻也。〈大全〉《朱子》曰：“大凡小人做了罪恶，他心下也自不稳当，此便是包羞之说。”

《象》曰：“包羞”，位不当也。

〈程传〉阴柔居《否》。而不中不正。所为可羞者。处不当故也。处不当位。所为不以道也。〈大全〉东莱吕氏曰：“人无有不善，所以包蓄邪滥，至可羞耻者，岂其本心也？特所处之位不当而已。”